‘Regering se kragplan benoude sprong in regte rigting’Argieffoto (Foto: Mujahid Safodien/AFP) Solidariteit het die regering se plan om die kragkrisis in Suid-Afrika aan te pak verwelkom. Volgens Solidariteit verteenwoordig die plan, wat talle van Solidariteit se onlangse voorstelle eggo, ŉ benoude sprong in die regte rigting. Dr. Dirk Hermann, bestuurshoof van Solidariteit, beskou die regering se skuif na ŉ meer gedesentraliseerde stelsel vir kragopwekking as die enigste werkbare en volhoubare oplossing tot Suid-Afrika se kragkrisis. “Soos ook in Solidariteit se vroeëre plan uiteengesit, is die aanmoediging en fasilitering van kleinskaalse kragopwekking op ŉ groot skaal van sleutelbelang om ons kragnetwerk te stabiliseer,” sê Hermann. “Deur deregulering en die verwydering van regulatoriese hindernisse bevry ons die private sektor en gemeenskappe om skeppende en veerkragtige oplossings vir die krisis te bied.” Solidariteit het voorts gestel dat sy fokus nou verskuif na die inwerkingstelling van die plan wat die regering aangekondig het. “Enige plan, ongeag hoe goed, moet steeds behoorlik ingestel word. Baie van hierdie voorstelle gaan lynreg teen die regering se staatsgesentreerde DNS en derhalwe sal daar ŉ groot versoeking wees om terug te val op daardie uitgediende model. Ons hou nou die regering met ŉ valkoog dop om te verseker dat hy hierdie beloftes nakom.” Die stappe wat pres. Ramaphosa gisteraand aangekondig het, is stappe wat lank reeds gedoen moes word, meen dr. Pieter Groenewald, leier van die VF Plus. “Eskom se kragkrisis het nie nou eers ontstaan nie, maar het oor jare ontwikkel. “Leiers van die onderskeie politieke partye het Maandagoggend met pres. Ramaphosa vergader oor die aangeleentheid waar ek onder meer gevra het dat regstellende aksie nie toegepas moet word wanneer voormalige Eskom-kundiges weer betrek word om te help met die kragvoorsiener se regruk-aksie nie. Meriete moet die enigste maatstaf wees.” Volgens Groenewald is van die stappe wat nou gedoen gaan word, stappe wat die VF Plus lank reeds bepleit, naamlik om die private sektor te betrek in kraglewering deur striemende regulasies in dié verband grootliks te lig. “Die VF Plus meen dat die betrokkenheid van die private sektor kan voorkom dat die land weer in ŉ soortgelyke krisis gedompel word. Wat die meer onlangse probleme by Eskom betref, het die president te kenne gegee dat daar wel voorvalle van sabotasie plaasgevind het. Die ondersoek om die skuldiges te identifiseer en te vervolg, is aan die gang. Die VF Plus sal wil sien dat die swaarste strawwe moontlik opgelê word aangesien dit nie net sabotasie van ŉ enkele instelling was nie, maar sabotasie van die land se algehele ekonomie.” (Foto: Maroela Media) Die president se pleidooi dat huishoudings aangemoedig moet word om te belê in sonkragstelsels word verwelkom. Die voorgestelde krisiskomitee vir nasionale energie moet ook nie net uit amptenary bestaan soos die onderskeie departemente se ministers onder voorsitterskap van die direkteur-generaal in die presidensie nie. “Dit is belangrik dat kundiges van die private sektor deel van hierdie komitee moet wees aangesien dit nou reeds bewys is dat die staat nie alleen te vertrou is om die proses vorentoe te neem nie. Die private sektor is onontbeerlik om ŉ sukses van die komitee se werk te maak.” Die VF Plus het al by herhaling sy standpunt gestel dat oplossings vir die land se kragprobleme buite die staat se direkte invloedsfeer in private opwekking lê. “Om dit te vermag, is dit nodig om administratiewe rompslomp uit te skakel en beleid te verander waarvoor geen noodtoestand nodig is nie. Dit is oënskynlik die rigting wat die president neem. “Die plan wat die president aangekondig het, is te min, te laat. Dit moet ook bevraagteken word of die regering oor die vermoë beskik om die plan uit te voer en in werking te stel.”